YouTube videoxostingi va’da qilganidek, o‘z platformasida telekanallarning efirini ko‘rish imkoniyatini taqdim etdi. Yangi xizmat amerikalik internet-foydalanuvchilar uchun 5 apreldan yo‘lga qo‘yildi. Endilikda, ular YouTube orqali Amerikaning 4ta yirik teletarmoqlari – ABC, CBS, NBC va Fox telekanallari ko‘rsatuvchilarini jonli efirda ko‘rishlari mumkin bo‘ladi. Bundan tashqari, 30ga yaqin kabel, xususan sport telekanallarini kuzatishlari mumkin. Mazkur xizmat videoxostingga egalik qiluvchi Alphabet xoldingi tomonidan oyiga 35 dollarlik obuna evaziga taqdim etiladi. Bu bilan 6 nafar foydalanuvchi jonli efirlarni kuzatishlariga ruxsat beriladi. Xoldingda ma’lum qilishlaricha, kompaniya kabel yoki sun’iy yo‘ldosh televideniyesi bo‘lmagan hamda internet orqali video va teleko‘rsatuvlarni tomosha qilishga o‘rganib qolgan tomoshabinlarni qamrab olishni rejalashtirgan. Hozircha, yangi xizmatni boshqa mamlakatlarda ham joriy qilish rejalari borasida ma’lumot berilmagan.